ಮಂಗಳೂರು ಮುಂಬೈ ನಡುವೆ ವಿಮಾನ ಯಾನ ಆರಂಭ ಸಾಂದರ್ಭಿಕ ಚಿತ್ರ ಮಂಗಳೂರು, ಜು.25: ಕೊರೋನ ಸೋಂಕಿನ ಹಿನ್ನೆಲೆಯಲ್ಲಿ ಸ್ಥಗಿತಗೊಂಡಿದ್ದ ಮುಂಬೈ ಮಂಗಳೂರು ನಡುವಿನ ಇಂಡಿಗೋ ವಿಮಾನ ಯಾನ ನಿನ್ನೆಯಿಂದ ಆರಂಭವಾಗಿದ್ದು, ವಾರದಲ್ಲಿ ನಾಲ್ಕು ದಿನ ಈ ವಿಮಾನ ಸಂಚಾರ ನಡೆಸಲಿದೆ. ಸೋಮವಾರ, ಬುಧವಾರ, ಶುಕ್ರವಾರ ಹಾಗೂ ರವಿವಾರ ಈ ವಿಮಾನ ಪ್ರಯಾಣ ವ್ಯವಸ್ಥೆ ಮಾಡಲಾಗಿದೆ. ಮುಂಬೈಯಿಂದ ಬೆಳಗ್ಗೆ 9:30ಕ್ಕೆ ಆಗಮಿಸುವ ವಿಮಾನವು ಪೂರ್ವಾಹ್ನ 11ಕ್ಕೆ ಮಂಗಳೂರು ಅಂತರ್ ರಾಷ್ಟ್ರೀಯ ವಿಮಾನವನ್ನು ನಿಲ್ದಾಣ ತಲುಪಲಿದೆ. ಪೂರ್ವಾಹ್ನ 11:40ಕ್ಕೆ ಮಂಗಳೂರಿನಿಂದ ಹೊರಡುವ ವಿಮಾನ ಮಧ್ಯಾಹ್ನ 1:15ಕ್ಕೆ ಮುಂಬೈ ತಲುಪಲಿದೆ. ಕ್ವಾರಂಟೈನ್ ನಿಯಮ ಸರಳಗೊಂಡಿರುವುದರಿಂದ ದೇಶೀಯ ವಿಮಾನ ಯಾನದ ಬಗ್ಗೆ ಆಸಕ್ತಿ ಕಂಡುಬಂದಿದೆ. ವಿಮಾನ ಆಗಮನ ಮತ್ತು ನಿರ್ಗಮನದ ಒಂದು ಪ್ರಯಾಣದಲ್ಲಿ ಒಟ್ಟು 160 ಮಂದಿ ಮೊದಲ ದಿನ ಪ್ರಯಾಣ ನಡೆಸಿದ್ದಾರೆ. ವಿಮಾನ ಯಾನ ಮಾಡುವವರ ಸಂಖ್ಯೆ ಹೆಚ್ಚುತ್ತಿದ್ದು, ವಿಮಾನ ಪ್ರಯಾಣ ಸುರಕ್ಷತೆ ಖಾತರಿಪಡಿಸಲು ಸರಕಾರ, ವಿಮಾನ ನಿಲ್ದಾಣದ ಜತೆಗೆ ವಿಮಾನ ನಿರ್ವಹಣೆ ಸಂಸ್ಥಗಳು ಕೂಡಾ ಪರಿಣಾಮಕಾರಿ ಕ್ರಮಗಳನ್ನು ಕೈಗೊಂಡಿದೆ ಎಂದು ಇಂಡಿಗೋ ಏರ್ಲೈನ್ಸ್ನ ಮುಖ್ಯಸ್ಥರು ತಿಳಿಸಿದ್ದಾರೆ. ಮುಂಬೈನಿಂದ ಬಿಸಿನೆಸ್ ಟ್ರಿಪ್ನಲ್ಲಿ ಆಗಮಿಸಿ ಎರಡು ದಿನಗಳಲ್ಲಿ ಮುಂಬೈಗೆ ವಾಪಸ್ ತೆರಳುವವರು ಕ್ವಾರಂಟೈನ್ನಲ್ಲಿರುವ ಅಗತ್ಯವಿಲ್ಲ. ವಾಪಾಸ್ ತೆರಳುವ ಟಿಕೆಟ್ ತೋರಿಸಿದರೆ ಸಾಕು. ಬಿಸಿನೆಸ್ ಟ್ರಿಪ್ನಲ್ಲಿ ಆಗಮಿಸಿ ಏಳು ದಿನಗಳ ಒಳಗೆ ವಾಪಸ್ ತೆರಳುವವರು ಕೋವಿಡ್19 ನೆಗೆಟಿವ್ ಪ್ರಮಾಣಪತ್ರ ಹಾಗೂ ಹಿಂದಿರುಗುವ ಟಿಕೆಟ್ ತೋರಿಸಿದರೆ ಕ್ವಾರಂಟೈನ್ ಅಗತ್ಯವಿರುವುದಿಲ್ಲ. ಉಳಿದವರು 14 ದಿನ ಹೋಂ ಕ್ವಾರಂಟೈನ್ನಲ್ಲಿರಬೇಕು ಎಂದು ಅವರು ತಿಳಿಸಿದ್ದಾರೆ